**Έκθεση της** **Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για τo νομοσχέδιο «Ο περί της Ρύθμισης της Ίδρυσης και Λειτουργίας Ξενοδοχείων και Τουριστικών Καταλυμάτων (Τροποποιητικός) (Αρ. 5) Νόμος του 2022» και τους κανονισμούς «Οι περί της Ρύθμισης της Ίδρυσης και Λειτουργίας Ξενοδοχείων και Τουριστικών Καταλυμάτων (Γενικοί) (Τροποποιητικοί) (Αρ. 2) Κανονισμοί του 2022»**

**Παρόντες:**

Κυριάκος Χατζηγιάννης, πρόεδρος Ανδρέας Πασιουρτίδης

Αβέρωφ Νεοφύτου Πανίκος Λεωνίδου

Νίκος Σύκας Χρύσης Παντελίδης

Κώστας Κώστα Μιχάλης Γιακουμή

Γιαννάκης Γαβριήλ Σταύρος Παπαδούρης

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού μελέτησε το πιο πάνω νομοσχέδιο και τους πιο πάνω κανονισμούς σε τέσσερις συνεδρίες της, που πραγματοποιήθηκαν στις 22 και 29 Νοεμβρίου 2022 και στις 20 και 27 Ιουνίου 2023. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Υφυπουργείου Τουρισμού, του Τμήματος Περιβάλλοντος και του Τμήματος Δασών του Υπουργείου Γεωργίας, Αγροτικής Ανάπτυξης και Περιβάλλοντος, του Υπουργείου Υγείας, του Τμήματος Πολεοδομίας και Οικήσεως του Υπουργείου Εσωτερικών, της Νομικής Υπηρεσίας της Δημοκρατίας, του Γραφείου Επιτρόπου Ανάπτυξης Ορεινών Κοινοτήτων, της Πυροσβεστικής Υπηρεσίας Κύπρου, της Ένωσης Δήμων Κύπρου, της Ένωσης Κοινοτήτων Κύπρου, του Επιστημονικού Τεχνικού Επιμελητηρίου Κύπρου (ΕΤΕΚ), της Ομοσπονδίας Περιβαλλοντικών Οργανώσεων Κύπρου (ΟΠΟΚ), του Κυπριακού Ιδρύματος Προστασίας του Περιβάλλοντος (Terra Cypria), του Πτηνολογικού Συνδέσμου Κύπρου (BirdLife Cyprus) και των αγροτικών οργανώσεων «ΠΕΚ» και «Παναγροτικός Σύνδεσμος». Ο Παγκύπριος Σύνδεσμος Ξενοδόχων, ο Κυπριακός Σύνδεσμος Αειφόρου Τουρισμού, ο Παγκύπριος Σύνδεσμος Διευθυντών Ξενοδοχείων, ο Σύνδεσμος Τουριστικών Επιχειρήσεων Κύπρου, ο Σύνδεσμος Ταξιδιωτικών Πρακτόρων Κύπρου και οι αγροτικές οργανώσεις «ΕΚΑ», «Νέα Αγροτική Κίνηση» και «Ευρωαγροτικός», παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

Κατά τη συζήτηση παρευρέθηκαν επίσης το μέλος της επιτροπής κ. Ηλίας Μυριάνθους και τα μη μέλη της κ. Ονούφριος Κουλλά και Χαράλαμπος Θεοπέμπτου.

Σημειώνεται ότι η επιτροπή, για λόγους που προκύπτουν από τη σημασία και τους σκοπούς των προτεινόμενων νομοθετικών ρυθμίσεων, έκρινε σκόπιμη την κατά προτεραιότητα συζήτηση του νομοσχεδίου και των κανονισμών σύμφωνα με τις πρόνοιες του Κανονισμού 40Α του Κανονισμού της Βουλής. Ειδικότερα, για τη συζήτηση του νομοσχεδίου και των κανονισμών ακολουθήθηκε η προβλεπόμενη διαδικασία συζήτησης, όσον αφορά τα προνοούμενα στον Κανονισμό της Βουλής στάδια συζήτησης, αλλά για σκοπούς επίσπευσης της όλης διαδικασίας τα εν λόγω στάδια έχουν συμπτυχθεί.

Σκοπός του νομοσχεδίου είναι η τροποποίηση του περί της Ρύθμισης της Ίδρυσης και Λειτουργίας Ξενοδοχείων και Τουριστικών Καταλυμάτων Νόμου, ώστε να εκσυγχρονισθούν οι διατάξεις του οι οποίες ρυθμίζουν τη δημιουργία και τη λειτουργία των τουριστικών κατασκηνώσεων, για να κατατάσσονται σε τάξεις, ήτοι πολυτελείας, Α΄ τάξης, Β΄ τάξης και άνευ τάξης, κατά τον ίδιο τρόπο με άλλες κατηγορίες τουριστικών καταλυμάτων. Παράλληλα, με τις προτεινόμενες ρυθμίσεις σκοπείται η ρύθμιση της δημιουργίας και λειτουργίας των κατασκηνώσεων πολυτελείας τύπου «glamping».

Ειδικότερα, στο υπό συζήτηση νομοσχέδιο προβλέπονται μεταξύ άλλων τα ακόλουθα:

1. Προσθήκη νέων κατηγοριών τροχοφόρων που δύναται να χρησιμοποιηθούν για σκοπούς διαμονής σε τουριστικές κατασκηνώσεις.
2. Εισαγωγή ρυθμίσεων που αφορούν στη δημιουργία και λειτουργία κατασκηνώσεων πολυτελείας τύπου «glamping».
3. Κατάταξη των τουριστικών κατασκηνώσεων σε τάξεις, ήτοι πολυτελείας, Α΄ τάξης, Β΄ τάξης και άνευ τάξης, κατά τον ίδιο τρόπο όπως και άλλες κατηγορίες τουριστικών καταλυμάτων.
4. Εκσυγχρονισμός των προδιαγραφών για την ως άνω κατάταξη των τουριστικών κατασκηνώσεων και εισαγωγή προδιαγραφών για την κατάταξή τους στην κατηγορία «glamping».
5. Θέσπιση του ποινικού αδικήματος της χρήσης του όρου «glamping» χωρίς την κατοχή άδειας λειτουργίας κατά τα προβλεπόμενα στον προτεινόμενο νόμο.
6. Επιβολή της υποχρέωσης στις κατασκηνώσεις τύπου «glamping» να λειτουργούν με γνώμονα την προστασία του περιβάλλοντος, της χλωρίδας και της πανίδας της περιοχής εντός της οποίας λειτουργούν και να τηρούν πιστά τα διαχειριστικά σχέδια των περιοχών του δικτύου «Φύση 2000» και άλλων προστατευόμενων περιοχών.
7. Επιβολή της υποχρέωσης να εξασφαλίζεται το ευρωπαϊκό οικολογικό σήμα «EU Ecolabel» για τις κατασκηνώσεις τύπου «glamping» εντός είκοσι τεσσάρων (24) μηνών από την ημερομηνία έκδοσης της πρώτης άδειας λειτουργίας.

Σκοπός των προτεινόμενων κανονισμών, οι οποίοι εκδίδονται δυνάμει του άρθρου 19 του περί της Ρύθμισης της Ίδρυσης και Λειτουργίας Ξενοδοχείων και Τουριστικών Καταλυμάτων Νόμου, είναι η τροποποίηση των περί της Ρύθμισης της Ίδρυσης και Λειτουργίας Ξενοδοχείων και Τουριστικών Καταλυμάτων (Γενικών) Κανονισμών, ώστε να καθοριστεί ο τύπος της άδειας λειτουργίας των κατασκηνώσεων πολυτελείας τύπου «glamping».

Όπως είναι γνωστό, νομοσχέδιο και κανονισμοί με συναφείς σκοπούς είχαν κατατεθεί κατά την προηγούμενη κοινοβουλευτική σύνοδο και κατόπιν εξέτασής τους από την Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού προωθήθηκαν για ψήφιση στην ολομέλεια του σώματος στη συνεδρία ημερομηνίας 30 Ιουνίου 2022, στο πλαίσιο της οποίας το νομοσχέδιο καταψηφίστηκε και συνακόλουθα απορρίφθηκαν οι προτεινόμενοι κανονισμοί.

Σύμφωνα με τα στοιχεία που κατατέθηκαν ενώπιον της επιτροπής, το Υφυπουργείο Τουρισμού αναθεώρησε τους σκοπούς και τις πρόνοιες του προτεινόμενου νόμου, ώστε αφενός να ενσωματωθούν σε αυτά οι απόψεις και εισηγήσεις της επιτροπής και αφετέρου να διασφαλιστεί περαιτέρω η προστασία του φυσικού περιβάλλοντος.

Στο πλαίσιο της συζήτησης των προνοιών του νομοσχεδίου την επιτροπή απασχόλησαν μεταξύ άλλων τα ακόλουθα:

1. Η προβλεπόμενη υποχρέωση των κατασκηνώσεων πολυτελείας τύπου «glamping» να λειτουργούν με γνώμονα την προστασία του περιβάλλοντος, της χλωρίδας και της πανίδας τηρώντας πιστά τα διαχειριστικά σχέδια των περιοχών του δικτύου «Φύση 2000» και άλλων προστατευόμενων περιοχών, τα οποία εκδίδονται δυνάμει των διατάξεων του περί Προστασίας και Διαχείρισης της Φύσης και της Άγριας Ζωής Νόμου και του περί Προστασίας και Διαχείρισης Άγριων Πτηνών και Θηραμάτων Νόμου.

Ειδικότερα, σημειώνεται ότι οι εκπρόσωποι της Ομοσπονδίας Περιβαλλοντικών Οργανώσεων Κύπρου (ΟΠΟΚ), του Κυπριακού Ιδρύματος Προστασίας του Περιβάλλοντος (Terra Cypria) και του Πτηνολογικού Συνδέσμου Κύπρου επισήμαναν ότι η πιο πάνω πρόνοια δεν διασφαλίζει τη συμμόρφωση των κατασκηνώσεων πολυτελείας τύπου «glamping» με τα διατάγματα που εκδίδονται δυνάμει των πιο πάνω νόμων για την προστασία των περιοχών του δικτύου «Natura 2000» και γενικότερα την αποτελεσματική προστασία του φυσικού περιβάλλοντος. Όπως τόνισαν, τα διαχειριστικά σχέδια αποτελούν έγγραφα καθοδήγησης και όχι νομοθεσία και ότι με βάση αξιολόγηση της Ευρωπαϊκής Επιτροπής τα υφιστάμενα σχέδια έχουν κριθεί ανεπαρκή. Περαιτέρω, όπως ανέφεραν, οι αναπτύξεις κατασκηνώσεων πολυτελείας τύπου «glamping» δεν καλύπτονται από τα ισχύοντα σχέδια ανάπτυξης με βάση τον περί Πολεοδομίας και Χωροταξίας Νόμο.

1. Η υποχρεωτική τήρηση του κριτηρίου που αφορά την εξασφάλιση του ευρωπαϊκού οικολογικού σήματος «EU Ecolabel» για εξασφάλιση άδειας κατασκήνωσης πολυτελείας τύπου «glamping».
2. Η ανάγκη ενίσχυσης των ελέγχων που διενεργούνται από το Υφυπουργείο Τουρισμού για την τήρηση των όρων και υποχρεώσεων που προβλέπονται στον προτεινόμενο νόμο και στην άδεια λειτουργίας.

Με βάση τα πιο πάνω, η επιτροπή αποφάσισε όπως επιφέρει στο κείμενο του νομοσχεδίου μεταξύ άλλων τις ακόλουθες τροποποιήσεις:

1. Προσθήκη πρόνοιας σύμφωνα με την οποία κατά τη λειτουργία των κατασκηνώσεων πολυτελείας τύπου «glamping» να προβλέπεται υποχρέωση για πιστή τήρηση των διαταγμάτων που εκδίδονται δυνάμει των διατάξεων του περί Προστασίας και Διαχείρισης της Φύσης και της Άγριας Ζωής Νόμου, του περί Προστασίας και Διαχείρισης Άγριων Πτηνών και Θηραμάτων Νόμου και του περί Δασών Νόμου.
2. Προσθήκη πρόνοιας σύμφωνα με την οποία το Υφυπουργείο Τουρισμού θα ελέγχει την τήρηση των όρων και των υποχρεώσεων που επιβάλλονται δυνάμει των διατάξεων του προτεινόμενου νόμου και των προνοιών οποιωνδήποτε κανονισμών εκδίδονται δυνάμει αυτού, καθώς και της εν ισχύι άδειας λειτουργίας κατασκήνωσης πολυτελείας τύπου «glamping» τουλάχιστον μία φορά κάθε έτος.
3. Προσθήκη πρόνοιας σύμφωνα με την οποία θα απαγορεύεται η παρέκκλιση, απόκλιση ή μετάταξη τουριστικού καταλύματος από τον τύπο ή την κατηγορία με βάση την οποία εκδόθηκε η άδεια λειτουργίας του.

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών του νομοσχεδίου όπως αυτό έχει τροποποιηθεί σύμφωνα με τα πιο πάνω, και των προνοιών των κανονισμών κατά τη συζήτησή τους ενώπιον της ολομέλειας του σώματος.

10 Ιουλίου 2023

Αρ. Φακ.: 23.01.063.248-2022

23.03.059.099-2022

NK/EX/ΘΗ/ΓΧ

XA